അനുപമയുടെ കുട്ടിയുടെ ജനനസര്ട്ടിഫിക്കറ്റിലും കൃത്രിമം : അച്ഛന്റെ പേരും മേല്വിലാസവും തെറ്റായി നല്കിയതിന്റെ തെളിവുകള് പുറത്ത് തിരുവനന്തപുരം :എസ്എഫ്ഐ നേതാവായിരുന്ന മകള്ക്ക് ഇഷ്ടമല്ലാത്ത ബന്ധത്തിലുണ്ടായ കുഞ്ഞിനെ സിപിഎം നേതാക്കളായ മാതാപിതാക്കള് ഒളിപ്പിച്ച് കടത്തിയ സംഭവത്തില് വ്യാപകമായ ക്രമക്കേട് നടന്നതിന്റെ തെളിവുകള് പുറത്ത്.അനുപമയുടെ കുഞ്ഞിന്റെ ജനനസര്ട്ടിഫിക്കറ്റിലും കൃത്രിമം കാണിച്ചതിന്റെ തെളിവുകളാണ് പുറത്ത് വരുന്നത്. സര്ട്ടിഫിക്കറ്റില് അച്ഛന്റെ പേരും മാതാപിതാക്കളുടെ മേല്വിലാസവും തെറ്റായാണ് രേഖപ്പടുത്തിയിരിക്കുന്നത്. പഞ്ചായത്ത് നല്കിയ ജനനസര്ഫിക്കറ്റില് കുട്ടിയുടെ അമ്മയുടെ പേരിന്റെ സ്ഥാനത്ത് അനുപമ എസ് ചന്ദ്രന് എന്ന് കൃത്യമായി തന്നെ രേഖപ്പെടുത്തിയിട്ടുണ്ട്. എന്നാല് കുഞ്ഞിന്റെ അച്ഛനായ അജിത്തിന്റെ പേരിന് പകരം ജയകുമാര് എന്നാണ് രേഖപ്പെടുത്തിയിരിക്കുന്നത്.കവടിയാര് കുറവന്കോണം സ്വദേശിയാണ് അജിത്ത്. എന്നാല് ജനനസര്ട്ടിഫിക്കറ്റില് നല്കിയിരിക്കുന്നത് തിരുവന്തപുരം മണാക്കാടുള്ള ഒരു മേല്വിലാസമാണ്. കാട്ടാക്കടയിലുള്ള സ്വകാര്യ ആശുപത്രിയിലാണ് അനുപമ 2020 ഒക്ടോബര് 19ന് ആണ്കുട്ടിക്ക് ജന്മം നല്കിയത്. അവിടെ നല്കിയ വിവരങ്ങളുടെ അടിസ്ഥാനത്തിലാണ് കാട്ടാക്കട ഗ്രാമപഞ്ചായത്ത് ജനനസര്ട്ടിഫിക്കറ്റ് നല്കിയിരുന്നത്. കുട്ടിയെ തന്നില് നിന്നും നീക്കാനും ഗര്ഭിണിയായ സമയത്തുമുതല് മാതാപിതാക്കള് ശ്രമിച്ചിരുന്നതായും ഗര്ഭവാസ്ഥയില് തന്നെ കുഞ്ഞിനെ കൊല്ലാന് ശ്രമിച്ചിരുന്നതായും അനുപമ ആരോപിച്ചിരുന്നു. ഇത് ശരിവെക്കുന്നതാണ് പുതിയ തെളിവുകള്.